Bent Bøgsted (DF), 2011-12-21:
Nu står vi så her lige før jul, og lovforslaget om at fjerne loftet over kontanthjælp og loven om starthjælp og introduktionsydelse bliver vedtaget med et flertal bestående af regeringen og Enhedslisten.
Vi må så også bare konstatere, at der har været en sådan lidt mærkelig diskussion her de sidste dage om, hvad man så vil gøre i stedet for, for at det kan betale sig at arbejde.
Radikale har været ude med et udspil om, at man skal se på det i en skattereform, og ministeren har også bakket op, at man skal se på det i en skattereform.
Men vi kan ikke få noget at vide om, hvad det så er, man vil gøre.
Fru Marianne Jelved har udtalt, at det er noget med, at man skal se på bundskatten.
Hvor stort et fradrag i bundskatten vil man så give, for at det kan betale sig at arbejde for dem, der får kontanthjælp?
Det får vi ikke noget at vide om, måske fordi regeringen og Enhedslisten er klar over, at det er en meget, meget dyr løsning, man er i gang med.
Jeg synes, at det ville være helt fint, hvis bundskatten blev lettet, men det gjorde jo ikke noget, at man fik beløbet at vide.
Er det 1.000 kr. eller 2.000 kr. i lettelse af bundskatten, man skal have, eller hvad er det?
Selvfølgelig bliver der sagt, at det kan man ikke se på endnu, og at man skal have undersøgt det hele.
Men alligevel går man så ud og siger: Nu hæver vi kontanthjælpen.
I Dansk Folkeparti synes vi faktisk, at satserne, som de er i dag, er udmærkede.
Vi er ikke indstillet på, at vi skal begynde at sænke dem igen.
Så det behøver hr. Per Clausen ikke at spørge mig om.
Vi har en opfattelse af, at de satser, vi har i dag, er udmærkede.
Der bliver så også sagt noget om, at vi skal have dem ud på arbejdsmarkedet.
Ja, men så er det godt nok mærkværdigt, at man med de forslag, vi skal behandle senere i dag, går ud og lukker nogle af de arbejdspladser, som kontanthjælpsmodtageren måske kunne få.
Det er bl.a. inden for gartneriet.
Her går man ud og lukker arbejdspladser.
Det ser man simpelt hen stort på i regeringen og i Enhedslisten.
Man er totalt ligeglad med, hvad man gør.
Man går bare ud og lukker arbejdspladser.
Vi skal have penge i kassen, har hr. Per Clausen sagt.
Vi skal have penge i kassen, og det har ikke noget med miljø eller nogen som helst ting at gøre.
Så lukker man bare arbejdspladsen, og så skaber man flere ledige.
Der bliver så sagt, at ledigheden vil stige på grund af krisen.
Ja, det tror da ...
Nej, det må jeg ikke sige.
Det vil jeg gerne tro med den politik, der bliver ført, når man lukker arbejdspladser.
Så er det klart, at ledigheden stiger.
I en situation som den, vi har i dag, skal man, hvis man skal skabe vækst, gå ud og stimulere virksomhederne.
Man skal ikke pålægge dem afgifter, der lukker de arbejdspladser, som de lavtuddannede skal have.
Det kan man simpelt hen ikke være bekendt, og jeg tror altså, at der er rigtig mange i befolkningen, der ikke har forståelse for den politik, der bliver ført, altså at en rød regering skulle lukke arbejdspladser, især arbejdspladser for lavtuddannede.
Det er simpelt hen utilstedeligt.
Det må være rigtig træls at gå på juleferie med den viden om, hvad man har præsteret her i Folketinget inden for den sidste måned, for man har præsteret noget lovgivning, hvor man er gået ud og har hamret de svage oven i hovedet.
Så siger man godt nok, at man hæver starthjælpen.
Den fjerner man, og så kommer de op på kontanthjælp, og så får de noget mere.
Man fjerner loftet over kontanthjælp, så de får noget mere.
Ja tak, så tager man lige med den anden hånd – og goddaw do. Så har man lige afgiftsstigningen, og med den kradser man det ind igen, man har givet.
Jeg kan bare konstatere heroppefra, at samvittigheden må være meget sort i rød regering og i Enhedslisten.